**Sivistysvaliokunta**

siv@eduskunta.fi

**HE 147/2021 vp**

**Hallituksen esitys eduskunnalle laiksi opetus- ja kulttuuritoimen rahoituksesta annetun lain muuttamisesta sekä siihen liittyviksi laeiksi**

Yksityiskoulujen Liitto ry kiittää tilaisuudesta tulla kuulluksi ja esittää lausuntonaan seuraavaa.

**Yleiset huomiot hallituksen esityksestä**

Hallituksen esitys on informatiivinen ja selkeä. Tutkintokoulutukseen valmentava koulutus eli TUVA-koulutus on Suomen koulutusjärjestelmässä hyvä ja odotettu uudistus. TUVA-koulutus liittyy oppivelvollisuuden laajentamista koskevien lakimuutoksiin. TUVA-koulutuksessa yhdistetään nykyiset nivelvaiheen koulutukset, kuten perusopetuksen lisäopetus, maahanmuuttajille ja vieraskielisille järjestettävä lukiokoulutukseen valmistava koulutus (LUVA) ja ammatilliseen koulutukseen valmentava koulutus. TUVA-koulutusta järjestetään 1.8.2022 lukien.

**Huomiot ehdotetusta rahoitusmallista**

Tulevan tutkintokoulutukseen valmentavan koulutuksen järjestäminen edellyttää koulutuksen riittävää rahoitusta sekä selkeää rahoitusjärjestelmää. Hallituksen esityksen keskeisenä ehdotuksena on, että tutkintokoulutukseen valmentavaa koulutusta rahoitettaisiin kolmen erillisen, TUVA-koulutukseen yhdistettävien nivelvaiheen koulutusten rahoitusjärjestelmien puitteissa: 1) kotikuntakorvauksen perusosan perusteella määräytyvä perusopetuksen rahoitus, 2) lukiokoulutuksen rahoitus ja 3) ammatillisen koulutuksen rahoitus. Rahoitusjärjestelmä määräytyisi sen mukaan, minkä koulutusmuodon järjestämisluvan yhteyteen TUVA-koulutuksen järjestämislupa myönnetään. Yksityiskoulujen Liitto näkee hyvänä, että esityksen mukaan TUVA-koulutuksen rahoituksen taso kolmessa eri rahoitusjärjestelmässä pyrittäisiin yhtenäistämään.

**Huomiot perusopetuksen järjestäjän TUVA-koulutuksen rahoituksesta**

Hallituksen esityksen mukaan perusopetuksen rahoitusjärjestelmässä TUVA-koulutuksen yksikköhinta olisi riippuvainen valtionosuuslain perusteella määriteltävästä kotikuntakorvauksesta, joka määräytyy esi- ja perusopetuksen toteutuneiden kustannusten perusteella. Yksityisiä opetuksenjärjestäjien rahoitukseen kohdentuu kuitenkin edelleen kotikuntakorvauksen 6%:n leikkaus, joka tässäkin tapauksessa asettaa opetuksenjärjestäjät ja sen myötä opiskelijat rahoituksen osalta eriarvoiseen asemaan. Yksityiskoulujen Liitto ehdottaa, että 6%:n leikkaus poistetaan myös perusopetuksen järjestäjän TUVA-koulutuksen rahoituksesta ja perusopetuksen järjestäjälle taataan täysimääräinen opiskelijakohtainen rahoitus TUVA-koulutustehtävään.

**Huomiot lukiokoulutuksen järjestäjän TUVA-koulutuksen rahoituksesta**

Hallituksen esityksen mukaan tutkintokoulutukseen valmentavan koulutuksen perusteet ja laajuus ovat yhtenevät sekä nuorille että aikuisille, joten TUVA-koulutuksen rahoituksessa ei otettaisi huomioon sitä, järjestetäänkö koulutusta nuorille vai aikuisille. Näemme hyvänä, että rahoitusuudistus parantaisi aikuisten lukiokoulutuksessa järjestettävän TUVA-koulutuksen rahoitusta verrattuna nykyiseen LUVA-koulutuksen rahoitukseen:

TUVA-koulutus muodostuu Opetushallituksen koulutuksen perusteiden mukaisista koulutuksen osista, joissa on määrätty koulutuksen osien tavoitteet, keskeiset sisällöt ja arviointi. Koulutuksen järjestäjä laatii näiden perusteiden pohjalta TUVA-koulutuksen toteuttamissuunnitelman, jonka mukaan koulutus toteutetaan. Koska TUVA-koulutuksen kokonaislaajuus ja koulutuksen osien pääasialliset sisällöt sekä tavoitteet ovat samat kaikissa TUVA-koulutusta järjestävissä oppilaitoksissa, on perusteltua, että TUVA-koulutuksen rahoitus olisi aikuisten lukiokoulutuksessa sama kuin nuorten lukiokoulutuksessa.

**Huomiot erityisen tuen huomioimisesta rahoituksessa**

Aikuisten lukiokoulutuksessa toteutettavaan TUVA-koulutukseen voi hakeutua opiskelijaksi suoraan peruskoulusta, jolloin opiskelija suorittaa oppivelvollisuuttaan TUVA-koulutuksessa. TUVA-koulutukseen voi hakeutua myös oppivelvollisuutensa suorittanut, yli 18-vuotias opiskelija. Aikuisten lukiokoulutuksessa toteutettavaan TUVA-koulutukseen voidaan ottaa myös opiskelija, jolla perusopetuksen oppimäärä on jäänyt kesken tai oppimäärästä on osa suoritettu muualla kuin Suomessa ja muulla kuin suomen kielellä.

Aikuisten lukiokoulutuksessa toteutettavassa TUVA-koulutuksessa olevat opiskelijat voivat siis olla eri-ikäisiä ja heidän koulutustaustansa vaihtelevia. Aikuisten lukiokoulutuksessa toteutettavaan TUVA-koulutukseen voidaan ottaa myös opiskelijaksi henkilö, jolla ei ole muuta soveltuvaa koulutuspaikkaa tutkintoon johtavassa koulutuksessa ja TUVA-koulutus on tällöin hänelle tarpeellinen jatko-opintovalmiuksien hankkimiseksi.

TUVA-koulutuksen tavoitteena on, että opiskelija saa tarvittavat valmiudet toisen asteen koulutukseen. Koulutuksen tavoitteet muotoutuvat opiskelijan henkilökohtaisten tarpeiden mukaan. Opiskelijoiden opintovalmiudet ja kielelliset valmiudet voivat vaihdella paljon.

TUVA-koulutus mahdollistaa opiskelijalle tasa-arvoiset mahdollisuudet päästä eteenpäin riippumatta hänen aikaisemmasta koulumenestyksestään. Koulutus antaa opiskelijalle mahdollisuudet edetä yksilöllisesti ja omien tarpeiden mukaan niin, ettei kouluttautuminen pysähdy tai viivästy, vaan jatkuu eteenpäin. TUVA-koulutuksen järjestäjä on velvollinen ennen TUVA-koulutuksen aloittamista selvittämään ja kirjaamaan opiskelijan henkilökohtaiseen opiskelusuunnitelmaan onko opiskelija saanut erityistä tukea aikaisemmissa koulutuksissa ja onko hänelle myönnetty joitakin erityisjärjestelyitä. Henkilökohtaiseen opiskelusuunnitelmaan kirjataan myös mahdollinen erityisen tuen tarve ja sen saaminen TUVA-koulutuksen aikana.

Erityisen tuen järjestäminen TUVA-koulutuksen yhteydessä on lukiokoulutuksessa uusi tehtävä. Hallituksen esityksen mukaan erityisen tuen korotuskerrointa käytettäisiin vain ammatillisen koulutuksen järjestäjän TUVA-koulutuksen rahoituksessa. Hallitus perustelee erityisen tuen kerrointa sillä, että erityisen tuen tarvitsijoita olisi ammatillisessa koulutuksessa suhteellisen paljon sekä sillä, että erityisen tuen rahoitus sisältyy lukiokoulutuksen perusrahoitukseen. On huomattava, että erityisen tuen tarve tulee todennäköisesti lisääntymään myös oppilaitoksissa, joissa TUVA-koulutus järjestetään aikuisten lukiokoulutuksen yhteydessä. Aikuisten lukiokoulutuksessa järjestettävään TUVA-koulutukseen hakeutunee opiskelijoita, joiden tarve oppimisen tukeen, ohjaukseen ja erityisopetukseen voi olla oleellisesti suurempi kuin toisen asteen ammatillisessa ja lukiokoulutuksessa. Erityisen tuen tarve korostunee erityisesti aikuisten lukiokoulutuksen yhteydessä toteutettavassa TUVA-koulutuksessa, jossa TUVA-opiskelijat ovat iältään ja taustoiltaan varsin heterogeenisiä.

TUVA-koulutuksessa olevien opiskelijoiden erityisen tuen tarve voi vaihdella alueellisesti riippuen alueellisesta TUVA-koulutusverkoston rakenteesta. Alueella, jossa esimerkiksi toimisi vain yksi TUVA-koulutusta tarjoava lukio, erityisen tuen tarve voi keskittyä yhdelle koulutuksen järjestäjälle. Erityisen tuen kerroin olisi siksi perusteltua kohdentaa myös lukiokoulutuksessa toteutettavaan TUVA-koulutukseen.

Helsingissä 25. päivänä lokakuuta 2021

Yksityiskoulujen Liitto ry

Riitta Yrjänä

rehtori

Aki Holopainen

puheenjohtaja

Markku Moisala

toiminnanjohtaja

*Vuonna 1935 perustettu Yksityiskoulujen Liitto ry on suomalaisten yksityisten opetuksenjärjestäjien yhdistys, joka palvelee jäseniään koulujen toimintaan liittyvissä asioissa.*

*Yksityiskoulujen Liitto hoitaa jäsenkoulujen edunvalvontaa, antaa lausuntoja ja tiedotteita jäsenkouluja koskevissa asioissa sekä järjestää johdon ja henkilöstön koulutusta. 2% perusopetuksen oppilaista ja joka kymmenes suomalainen lukiolainen opiskeli Yksityiskoulujen Liitto ry:n jäsenkoulussa lukuvuonna 2020–21. Yksityiskoulujen Liiton jäsenkouluissa työskentelee 23000 oppilasta ja opiskelijaa sekä yli 1600 opettajaa.*